Kyk: Vlieënier gered net voor trein teen wrak bots‘n Skermskoot uit die video. ŉ Vlieënier van die VSA het Sondag ŉ noue ontkoming gehad toe hy uit wrakstukke gered is, enkele sekondes voordat ŉ trein oor sy neergestorte vliegtuig gery het. Die nuuskanaal ABC7 het vroeër berig dat die klein vliegtuig minute voor die voorval op ŉ treinspoor in Los Angeles neergestort het, nadat dit glo skielik krag verloor het. Die vliegtuig het naby die Whiteman-lughawe neergestort – ook enkele kilometers van die Foothill-polisiestasie. Die vlieënier was die enigste insittende. Beeldmateriaal wat deur die Los Angeles-polisiedepartement (LAPD) vrygestel is, wys hoe beamptes sukkel om die beseerde vlieënier uit die wrakstukke te bevry. Oomblikke later word die man van die vliegtuig af weggetrek terwyl ŉ trein teen die wrakstukke van die vliegtuig bots. Foothill Division Officers displayed heroism and quick action by saving the life of a pilot who made an emergency landing on the railroad tracks at San Fernando Rd. and Osborne St., just before an oncoming train collided with the aircraft. pic.twitter.com/DDxtGGIIMo — LAPD HQ (@LAPDHQ) January 10, 2022 ŉ Video wat deur ŉ omstander geneem is, wys hoe mense koes terwyl dele van die wrak in alle rigtings spat. A train slammed into a single-engine plane that went down Sunday on rail tracks in the Pacoima neighborhood of Los Angeles — with the pilot being pulled from the wreckage just moments before the collision. The pilot was treated at a trauma center, and no one else was hurt. pic.twitter.com/V3LUo3Ky7X — CBS News (@CBSNews) January 10, 2022 Volgens ABC News het die Los Angeles-brandweer die beseerde vlieënier na ŉ traumasentrum vir behandeling geneem. Die omvang van sy beserings is egter nog nie bekend nie. Die LAPD het intussen die betrokke beamptes se heldhaftige pogings om die man te red, geprys. “Beamptes van die Foothill-afdeling het heldhaftigheid en blitsige optrede aan die dag gelê deur die lewe van ŉ vlieënier wat ŉ noodlanding op ŉ treinspoor gedoen het, te red.” Die LAPD Valley Bureau het vroeg Maandagoggend gesê dit blyk dat die vliegtuig krag verloor het kort nadat dit opgestyg het. Die vlieënier was toe genoop om ŉ noodlanding te doen, wat daartoe gelei het dat die vliegtuig op die treinspoor neergestort het. Die voorval word steeds deur owerhede ondersoek.